KOMISIJOS SPRENDIMAS
2009 m. liepos 9 d.
kuriuo nustatomi ekologiniai kriterijai, taikomi suteikiant Bendrijos ekologinį ženklą kietosioms dangoms
(pranešta dokumentu Nr. C(2009) 5613)
(Tekstas svarbus EEE)
(2009/607/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. liepos 17 d. Europos Parlamento ir Tarybos reglamentą (EB) Nr. 1980/2000 dėl pakeistos Bendrijos ekologinio ženklo suteikimo sistemos (1), ir ypač į jo 6 straipsnio 1 dalies antrą pastraipą,
pasitarusi su Europos Sąjungos ekologinio ženklinimo valdyba,
kadangi:
(1)
Pagal Reglamentą (EB) Nr. 1980/2000 Bendrijos ekologinį ženklą galima suteikti produktui, pasižyminčiam tokiomis savybėmis, dėl kurių jis galėtų labai prisidėti gerinant pagrindinius aplinkos aspektus.
(2)
Reglamente (EB) Nr. 1980/2000 nustatyta, kad konkretūs ekologinio ženklo kriterijai, rengiami remiantis Europos Sąjungos ekologinio ženklinimo valdybos parengtais kriterijais, turi būti nustatomi pagal produktų grupes.
(3)
Reglamente taip pat nustatyta, kad ekologinio ženklo kriterijai ir su tais kriterijais susiję vertinimo bei patikros reikalavimai turi būti persvarstyti laiku, dar nepasibaigus konkrečiai produktų grupei taikomų kriterijų galiojimo laikotarpiui.
(4)
Vadovaujantis Reglamentu (EB) Nr. 1980/2000 laiku persvarstyti ekologiniai kriterijai ir su jais susiję vertinimo ir patikros reikalavimai, nustatyti 2002 m. kovo 25 d. Komisijos sprendime 2002/272/EB, nustatančiame ekologinius kriterijus, taikomus suteikiant kietosioms grindų dangoms Bendrijos ekologinius ženklus (2). Šie ekologiniai kriterijai ir su jais susiję vertinimo bei patikros reikalavimai galioja iki 2010 m. kovo 31 d.
(5)
Atsižvelgiant į minėtą persvarstymą ir į mokslo pažangą bei rinkos pokyčius, reikėtų iš dalies pakeisti produktų grupės pavadinimą bei apibrėžtį ir nustatyti naujus ekologinius kriterijus.
(6)
Ekologiniai kriterijai ir su jais susiję vertinimo ir patikros reikalavimai turėtų galioti ketverius metus nuo šio sprendimo priėmimo dienos.
(7)
Todėl Sprendimas 2002/272/EB turėtų būti pakeistas.
(8)
Gamintojams, kurių produktams remiantis Sprendime 2002/272/EB nurodytais kriterijais buvo suteiktas kietųjų dangų ekologinis ženklas, reikėtų suteikti pereinamąjį laikotarpį, kad jie turėtų pakankamai laiko savo produktus pertvarkyti taip, kad šie produktai atitiktų persvarstytus kriterijus ir reikalavimus. Gamintojams taip pat reikėtų leisti pateikti paraiškas, parengtas pagal Sprendime 2002/272/EB nustatytus kriterijus arba pagal šiame sprendime nustatytus kriterijus, tol, kol tas sprendimas nustos galioti.
(9)
Šiame sprendime nustatytos priemonės atitinka pagal Reglamento (EB) Nr. 1980/2000 17 straipsnį įsteigto komiteto nuomonę,
PRIĖMĖ ŠĮ SPRENDIMĄ:
1 straipsnis
Produktų grupė „kietosios dangos“ - tai jokios svarbios konstrukcinės funkcijos neturintys, viduje (išorėje) naudoti skirti gamtiniai akmenys, aglomeruotieji akmenys, betoninės grindinio trinkelės, mozaikinės, keraminės ir molinės plytelės. Kietosioms dangoms nustatytus kriterijus galima taikyti ir grindų, ir sienų apdailos dangoms, jeigu gamybos procesas yra toks pats, jam naudojamos tos pačios medžiagos ir taikomi tokie patys gamybos metodai.
2 straipsnis
Kad produktų grupei „kietosios dangos“ priskiriamiems produktams pagal Reglamentą (EB) Nr. 1980/2000 būtų suteiktas Bendrijos ekologinis ženklas (toliau - ekologinis ženklas), kietoji danga turi atitikti šio sprendimo priede nustatytus kriterijus.
3 straipsnis
Produktų grupei „kietosios dangos“ taikomi ekologiniai kriterijai ir susiję vertinimo bei patikros reikalavimai galioja ketverius metus nuo šio sprendimo priėmimo dienos.
4 straipsnis
Administravimo tikslais produktų grupei „kietosios dangos“ suteikiamas kodas „021“.
5 straipsnis
Sprendimas 2002/272/EB panaikinamas.
6 straipsnis
1. Iki šio sprendimo priėmimo dienos pateiktos paraiškos gaminių grupei „kietosios dangos“ priskiriamiems produktams suteikti ekologinį ženklą nagrinėjamos laikantis Sprendime 2002/272/EB nustatytų sąlygų.
2. Po šio sprendimo priėmimo dienos, tačiau ne vėliau kaip 2010 m. kovo 31 d. pateiktos paraiškos produktų grupei „kietosios dangos“ priskiriamiems gaminiams suteikti ekologinį ženklą, gali būti parengtos atsižvelgiant į Sprendime 2002/272/EB arba į šiame sprendime nustatytus kriterijus.
Šios paraiškos nagrinėjamos atsižvelgiant į kriterijus, pagal kuriuos jos buvo parengtos.
3. Jeigu ekologinis ženklas suteikiamas atsižvelgiant į paraišką, kuri buvo išnagrinėta pagal Sprendime 2002/272/EB nustatytus kriterijus, šį ekologinį ženklą leidžiama naudoti 12 mėnesių nuo šio sprendimo priėmimo dienos.
7 straipsnis
Šis sprendimas skirtas valstybėms narėms.
Priimta Briuselyje 2009 m. liepos 9 d.